ลุ้น SET ดีดกลับ หลังเอเชีย-ดาวโจนส์รีบาวด์-ส่งออกจีนดีเกินคาด
ลุ้น SET ดีดกลับ หลังเอเชีย-ดาวโจนส์รีบาวด์-ส่งออกจีนดีเกินคาด
ลุ้น SET ดีดกลับ หลังเอเชีย-ดาวโจนส์รีบาวด์-ส่งออกจีนดีเกินคาด
8 พ.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะรีบาวด์ได้หลังจากที่ปรับตัวลงไป 2 วันราว 40 จุดแล้ว คาดว่าน่าจะได้รับอานิสงส์จากตัวเลขส่งออกของจีนที่ออกมาดีกว่าตลาดคาด โดยยอดส่งออกของจีนในเดือนเม.ย.ปรับตัวขึ้น 3.5%  เมื่อเทียบเป็นรายปี ซึ่งดีกว่าที่นักวิเคราะห์คาดการณ์ไว้ว่า อาจลดลง 11% และตลาดหุ้นในภูมิภาคเอเชียที่เช้านี้ต่างบวกกันกว่า 1%
นอกจากนี้จำนวนผู้ขอรับสวัสดิการว่างงานของสหรัฐชะลอตัวลง หลังเมื่อวานนี้ (7 พ.ค.) กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกจำนวน 3.17 ล้านรายในสัปดาห์ที่แล้ว นับเป็นตัวเลขผู้ยื่นขอสวัสดิการว่างงานที่มีการรายงานต่ำที่สุดในช่วง 7 สัปดาห์ นับตั้งแต่ที่สหรัฐประกาศล็อกดาวน์ในรัฐต่างๆ ในช่วงครึ่งหลังของเดือนมี.ค.เพื่อสกัดการแพร่ระบาดของไวรัสโควิด-19
ทั้งนี้ น้ำหนักตลาดยังอยู่ที่การทยอยเปิดเศรษฐกิจของแต่ละประเทศ โดยฝั่งยุโรปได้มีการเตรียมที่จะคลายล็อกดาวน์เพิ่ม และไทยก็จะมีการผ่อนคลายล็อกดาวน์ระยะ 2 ซึ่งตามข่าวก็เห็นว่าจะเปิดห้างสรรพสินค้าในวันที่ 17 พ.ค.นี้
อย่างไรก็ดี ตลาดฯคงจะมี upside จำกัด จาก Valuation ที่ตึงตัว พร้อมให้แนวรับ 1,240-1,230 จุด ส่วนแนวต้าน 1,265-1,270 จุด
ขณะที่ “ผู้สื่อข่าว” รายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืน โดยได้แรงหนุนจากการพุ่งขึ้นของหุ้นกลุ่มธนาคาร นอกจากนี้ นักลงทุนยังขานรับรายงานยอดส่งออกของจีนที่ฟื้นตัวขึ้นในเดือนเม.ย.
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,972.09 จุด เพิ่มขึ้น 297.32 จุด, +1.51% ดัชนี SSE Composite ตลาดหุ้นจีนเปิดวันนี้ที่ 2,882.71 จุด เพิ่มขึ้น 11.19 จุด, +0.39% ดัชนี HSI ตลาดหุ้นฮ่องกงเปิดวันนี้ที่ 24,193.36 จุด เพิ่มขึ้น 212.73 จุด, +0.89% ดัชนี TAIEX ตลาดหุ้นไต้หวันเปิดวันนี้ที่ 10,883.22 จุด เพิ่มขึ้น 40.30 จุด, +0.37% ดัชนี KOSPI ตลาดหุ้นเกาหลีใต้เปิดวันนี้ที่ 1,944.94 จุด เพิ่มขึ้น 16.33 จุด, +0.85% ดัชนี FTSE STI ตลาดหุ้นสิงคโปร์เปิดวันนี้ที่ 2,600.38 จุด เพิ่มขึ้น 8.78 จุด, +0.34% ดัชนี FBMKLCI ตลาดหุ้นมาเลเซียเปิดวันนี้ที่ 1,382.12 จุด เพิ่มขึ้น 5.19 จุด, +0.38%
 
 